Diari Oficial de la Generalitat Valenciana


Sumari del DOGV 7842, del 02-08-2016 (2016/5529)

RESOLUCIÓ de 20 de juny de 2016, de la Direcció General de Desenvolupament Rural i Política Agrària Comuna, per la qual es regulen determinades excepcions relatives al règim de control dels comerciants detallistes a la Comunitat Valenciana, que venguen directament al consumidor final productes ecològics, conforme al Reglament (CE) 834/2007, de 28 de juny, de 2007 i el Reglament 889/2008 que el desplega.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7842

Data del DOGV
:   02-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5529


Data del document
:   20-06-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 20 de juny de 2016, de la Direcció General de Desenvolupament Rural i Política Agrària Comuna, per la qual es regulen determinades excepcions relatives al règim de control dels comerciants detallistes a la Comunitat Valenciana, que venguen directament al consumidor final productes ecològics, conforme al Reglament (CE) 834/2007, de 28 de juny, de 2007 i el Reglament 889/2008 que el desplega. [2016/5529]  
El Reglament (CE) núm. 834/2007 del Consell, de 28 de juny de 2007, sobre producció i etiquetatge dels productes ecològics i pel qual es deroga el Reglament (CEE) núm. 2092/91 (DOUE L189/1) disposa, en l'article 28, que abans de comercialitzar productes com ecològics o en conversió a l'agricultura ecològica, tot operador que els produïsca, elabore, emmagatzeme, importe d'un tercer país o comercialitze, haurà de notificar la seua activitat a les autoritats competents de l'Estat membre on s'hi realitza i sotmetre la seua empresa al règim de control que estableix el Reglament. El mateix article 28, en l'apartat 2, possibilita que els estats membres eximisquen de l'aplicació de l'esmentat article els operadors que venguen els productes directament al consumidor o usuari final, a condició que no produïsquen, elaboren o emmagatzemen els productes, excepte en el punt de venda, ni els importen de tercers països, ni hagen subcontractat aquestes activitats a un tercer.  
  
La Llei Orgànica 1/2006, de 10 d'abril, de Reforma de Llei Orgànica 5/1982, d'1 de juliol, d'Estatut d'Autonomia de la Comunitat Valenciana estableix en l'article 49 que la Comunitat Valenciana té competències plenes en agricultura, reforma i desenvolupament agrari, i ramaderia.  
La Llei 3/2011, de 23 de març, de la Generalitat, de Comerç de la Comunitat Valenciana en l'article 2.2 estableix que serà activitat comercial de caràcter detallista la que es desenvolupa professionalment amb ànim de lucre consistent en l'oferta de qualsevol classe de productes i/o serveis als destinataris finals d'aquests, utilitzant o no un establiment.  
  
Per tot això, i considerant oportú regular les excepcions previstes en l'esmentat Reglament (CE) núm. 834/2007, resolc:  
  
De conformitat amb el que estableix l'article 28.2 del Reglament (CE) núm. 834/2007 del Consell, de 28 de juny de 2007, sobre producció i etiquetatge dels productes ecològics i pel qual es deroga el Reglament (CEE) núm. 2092/91, s'eximeix de l'obligatorietat de notificació a l'autoritat competent i el sotmetiment al règim de control, la venda al consumidor o usuari final dels següents operadors i/o les següents activitats realitzades per aquests:  
a) Productors i/o elaboradors exclusius de productes ecològics que també comercialitzen els seus propis productes al consumidor final i que no comercialitzen productes de tercers, excepte si es tracta de productes ja envasats i etiquetats per al consumidor final que no reben cap preparació, manipulació o fraccionament posterior. Aquests operadors han de notificar a l'entitat de certificació aquesta activitat.  
  
b) Cooperatives i associacions de consum legalment constituïdes que compren productes ecològics i els subministren exclusivament als seus socis.  
c) La comercialització de productes ecològics que ja es troben envasats i etiquetats per al consumidor final i que no reben cap preparació, manipulació o fraccionament.  
d) Punts de venda de productes ecològics que són fraccionats directament a la vista del consumidor final, sense patir cap tipus de transformació, i directament des del seu envàs o contenidor original, sempre que el valor de compra acreditat d'aquests no sobrepasse els 24.000 euros anuals. Aquests operadors han de notificar a l'entitat de certificació aquesta activitat.  
No obstant això, l'autoritat competent podrà en qualsevol moment adoptar les mesures que considere necessàries i realitzar els controls oportuns per a verificar el compliment efectiu del que disposa la present resolució i la normativa que li siga aplicable.  
El terme producte ecològic, es refereix conjuntament a producte ecològic i producte en conversió a l'agricultura ecològica.   
  
La present resolució entrara en vigor l'endemà de la publicació.  
  
  
València, 20 de juny de 2016.- La directora general de Desenvolupament Rural i Política Agrària Comuna: Maria Teresa Chàfer Nàcher.